4 sterf in Kaapse Wynlande-botsingArgieffoto: ER24 Vier mense, onder wie ŉ vyfjarige dogtertjie, is Sondagaand dood in ŉ botsing tussen drie motors op die R45 naby Franschhoek in die Wes-Kaap. Russel Meiring, ER24-woordvoerder, het Maandag gesê paramedici het twee mense in een van die motors aangetref wat noodlottige beserings in die botsing opgedoen het. Hy het gesê ŉ man en die kind was in ŉ tweede voertuig vasgekeer met ernstige beserings terwyl twee ander passasiers in dié motor matige beserings opgedoen het. Volgens Meiring moes gespesialiseerde reddingstoerusting gebruik word om die man en kind uit die wrak te sny waarna hulle in ŉ kritieke toestand saam met die ander twee passasiers na ŉ hospitaal gehaas is. Die man het egter op pad hospitaal toe aan sy beserings beswyk terwyl die dogtertjie later in die hospitaal dood is. Een persoon in die derde motor het geringe beserings in die botsing opgedoen en is na ŉ hospitaal vervoer.